**DODATOK č. 2/2021 ku kolektívnej zmluve**

uzatvorenej dňa 25.01.2021 medzi zmluvnými stranami:

Základná umelecká škola, Mierová 81, 066 01 Humenné,

zastúpenou PaedDr. Danielou Polovkovou, riaditeľkou školy

a

Základná organizácia OZ PŠaV pri ZUŠ, Mierová 81, 066 01 Humenné,

zastúpenou Mgr. Janou Dobrančinovou, DiS. art., predsedníčkou ZO OZ pri ZUŠ Humenné.

V zmysle Článku 4 Zmena kolektívnej zmluvy Kolektívnej zmluvy na roky 2021-2022 sa zmluvné strany dohodli na Dodatku č. 2 ku Kolektívnej zmluve na roky 2021-2022 na základe dodatku č. 1 ku Kolektívnej zmluve vyššieho stupňa pre zamestnávateľov, ktorí pri odmeňovaní postupujú podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme na rok 2021, ktorý bol podpísaný 14.12.2021 a zverejnený v centrálnom registri zmlúv s účinnosťou od 18.12.2021 a na základe Kolektívnej zmluvy vyššieho stupňa pre zamestnávateľov, ktorí pri odmeňovaní postupujú podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov na rok 2022, ktorá bola podpísaná 14.12.2021 a zverejnená v centrálnom registri zmlúv s účinnosťou od 18.12.2021, nasledovne:

**Článok 7 Príplatky a odmeny** odsek **Iné odmeny,** sa dopĺňa o bod 4 v znení:

(4) Zamestnávateľ vyplatí zamestnancovi, ktorého pracovný pomer trvá ku dňu 31.12.2021 najmenej šesť mesiacov odmenu podľa § 20 ods. 1 písm. g) zákona o odmeňovaní v sume 350 eur; nárok na poskytnutie odmeny nevzniká zamestnancovi, ktorému ku dňu 31.12.2021 plynie výpovedná doba okrem zamestnanca, ktorému bola daná výpoveď z dôvodu podľa § 63 ods. 1 písm. a), b) alebo c) Zákonníka práce. Odmena bude vyplatená podľa rozhodnutia zamestnávateľa najskôr vo výplatnom termíne za mesiac december 2021, najneskôr však do 30. júna 2022. Ak pracovný pomer zamestnanca skončí pred 30. júnom 2022, zamestnávateľ vyplatí zamestnancovi odmenu podľa prvej vety najneskôr v najbližšom výplatnom termíne po skončení pracovného pomeru. Ak zamestnanec vykonáva prácu v kratšom týždennom čase, ako je ustanovený týždenný pracovný čas u zamestnávateľa, odmena podľa prvej vety sa pomerne kráti.

**Článok 12 Pracovný čas zamestnancov** sa dopĺňa o bod 4 v znení:

(4) Zamestnávateľ poskytne v druhom polroku 2022 zamestnancovi na jeho žiadosť podľa § 141 ods. 3 písm. c) Zákonníka práce jeden deň pracovného voľna. Za čas pracovného voľna patrí zamestnancovi náhrada funkčného platu.

**Záverečné ustanovenia**

(1) Dodatok č.2 ku kolektívnej zmluve je vyhotovený v dvoch rovnopisoch. Každá zo zmluvných strán obdrží po jednom podpísanom rovnopise.

(2) Zmluvné strany vyhlasujú, že Dodatok č.2 ku kolektívnej zmluve si prečítali a súhlasia s jeho obsahom.

V Humennom, dňa 21.12.2021

........................................................... ....................................................

 Mgr. Jana Dobrančinová, DiS.art. PaedDr. Daniela Polovková predsedníčka ZO OZ PŠaV pri ZUŠ riaditeľka školy